section_heading: Način rada
paragraph_text: Trajanje bljeska vrlo je kratko (obično manje od 1 ms), pa trenutak bljeska treba biti usklađen (sinkroniziran) s ekspozicijom. Osvijetljenost predmeta ovisi o svjetlosnoj energiji bljeska i o otvoru zaslona u fotoaparatu. U jednostavnijim je bljeskalicama energija bljeska stalna, pa se potrebna osvijetljenost postiže namještanjem otvora zaslona, već prema udaljenosti predmeta. U suvremenim, mikroprocesorski upravljanim bljeskalicama, ugrađenim svjetlosnim senzorom (fotodiodom) mjeri se svjetlost odbijena (reflektirana) s predmeta i bljesak se automatski prekida kada se postigne potrebna osvijetljenost za postavljeni otvor zaslona. Takav je način rada bljeskalice posebno uspješan kada se odbijena svjetlost mjeri izravno kroz objektiv fotoaparata.